มิ.ย.นักลงทุนลดลงทุนทองคำ
ศูนย์วิจัยทองคำเผยดัชนีเชื่อมั่นทองคำ มิ.ย.สะท้อนแนวโน้มขาลง นักลงทุนลดลงทุนทองคำเหลือ 22%
29 ต.ค. 2565

ศูนย์วิจัยทองคำเผยดัชนีเชื่อมั่นทองคำ มิ.ย.สะท้อนแนวโน้มขาลง นักลงทุนลดลงทุนทองคำเหลือ 22%
นายกมลธัญ พรไพศาลวิจิต ผู้อำนวยการศูนย์วิจัยทองคำ เปิดเผยถึงดัชนีความเชื่อมั่นราคาทองคำ (Gold Price Sentiment Index) เดือน มิ.ย.ว่า อยู่ที่ระดับ 32.91 จุด ซึ่งเป็นผลจากการเก็บจากกลุ่มตัวอย่างจำนวน 575 ตัวอย่าง แบ่งเป็น ผู้ลงทุนทองคำ 456 ตัวอย่าง และผู้ค้าทองคำ 119 ตัวอย่าง สะท้อนมุมมองว่าราคาทองคำมีโอกาสปรับตัวลดลงในเดือน มิ.ย.นี้ และค่าดัชนีความเชื่อมั่นราคาทองคำในช่วง 3 เดือนข้างหน้าอยู่ที่ระดับ 46.25 จุด ต่ำกว่าระดับ 50 จุด เป็นครั้งแรก และลดลงจากเดือน พ.ค. 10.47 จุด ยิ่งเป็นการตอกย้ำว่าทิศทางราคาทองคำในระยะ 3 เดือนข้างหน้ายังไม่มีการฟื้นตัว
นอกจากนี้ จากการสำรวจกลุ่มตัวอย่างที่มีการลงทุนในทองคำ พบว่าสัดส่วนการลงทุนในทองคำในปี 2556 นี้ ได้ลดลงเหลือ 22% ลดลงจากปี 2555 ซึ่งมีสัดส่วนอยู่ที่ 34% โดยผู้ลงทุนหันไปลงทุนในสินทรัพย์ประเภทอื่นแทนที่มีผลตอบแทนดีอย่างหุ้นและพันธบัตร และแม้ว่าในระยะนี้ราคาหุ้นจะปรับตัวลดลงและมีความผันผวน แต่ผู้ลงทุนยังรอโอกาสกลับเข้าไปรับซื้อ ต่างจากทองคำที่นักลงทุนลดสัดส่วนการลงทุนลง หลังจากราคาตลอด 8 เดือนที่ผ่านมาปรับตัวลดลงมาโดยตลอด นายกมลธัญไม่แนะนำให้นักลงทุนเข้าลงทุนทองคำเพื่อถือในระยะยาว เพราะราคามีทิศทางขาลงชัดเจน และมีโอกาสปรับตัวลดลงได้อีก โดยพบว่าในต่างประเทศนักลงทุนเพื่อสถานะการขายล่วงหน้า (ชอร์ต) ในโกลด์ฟิวเจอร์สเพิ่มขึ้น
สำหรับทิศทางราคาทองคำระยะอันสั้นภายในสัปดาห์นี้ คาดว่าจะอยู่ในกรอบ 1,3601,400 เหรียญสหรัฐต่อออนซ์ หากหลุดแนวรับระดับดังกล่าวได้มีโอกาสเห็นราคาทองคำลงไปทดสอบระดับ 1,320 เหรียญสหรัฐต่อออนซ์ โดยมีประเด็นค่าเงินบาท และการชะลอมาตรการผ่อนคลายเชิงปริมาณ (คิวอี) ของธนาคารกลางสหรัฐ (เฟด) ซึ่งเป็นประเด็นสำคัญต่อการเคลื่อนไหวราคาทองคำเดือน มิ.ย.นี้
ราคาทองคำสมาคมค้าทองคำ วันที่ 11 มิ.ย. ปรับขึ้นลง 4 รอบ และลดลง 50 บาท โดยราคาทองคำแท่งรับซื้อบาทละ 20,000 บาท ขายออก 20,100 บาท อ้างอิงราคาทองคำในตลาดโลกที่ 1,369 เหรียญสหรัฐต่อออนซ์ และค่าเงินบาท 30.97 บาทต่อเหรียญสหรัฐ
นักวิเคราะห์บริษัท ฮั่วเซ่งเฮง โกลด์ ฟิวเจอร์ส คาดว่าราคาจะลดลงหลังหลุดแนวรับที่ 1,375 เหรียญสหรัฐ แนะให้เปิดสถานะขายเก็งกำไรการปรับฐาน ราคาลดลงมีแนวรับ 1,365 เหรียญสหรัฐ และ 1,350 เหรียญสหรัฐ ด้านผู้ครองสถานะซื้ออาจปิดเมื่อราคาฟื้นตัวใกล้แนวต้าน 1,390 เหรียญสหรัฐ